Вилијам је био вођа четврте, бројно највеће армије која је 1101. године кренула из Аквитаније. Бројала је око 60.000 људи. Са њим су кренули и Велф IV и Ида од Аустрије. Чим су прешли Босфор, крсташи су покушали да из ропства ослободе кнеза Антиохије Боемунда Тарентског кога је у бици код Мелитене заробио владар Данишмена Малик Гази. Међутим, Вилијамова четврта армија је веома страдала док се током јуна и августа 1101. године кретала кроз пустињу. У близини Хераклеје, код реке Ерџли, дана 5. септембра, Турци су им припремили клопку и исекли готово целокупну армију. Вилијам и Велф су се спасили, а Ида од Аустрије је нестала. У бици је живот изгубио и учесник Првог крсташког рата, Иго од Вермандоа.